CELEX: 32016R2149
Language: hr
Date: 2016-12-07 00:00:00
Title: Provedbena uredba Komisije (EU) 2016/2149 оd 7. prosinca 2016. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Noix de Grenoble (ZOI))

8.12.2016   
            
            
               HR
            
            
               Službeni list Europske unije
            
            
               L 333/42
            
         PROVEDBENA UREDBA KOMISIJE (EU) 2016/2149
   оd 7. prosinca 2016.
   o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Noix de Grenoble (ZOI))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 15. stavak 1. i članak 52. stavak 2.,
   budući da:
   
               (1)
            
            
               U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Francuske za odobrenje izmjene specifikacije za zaštićenu oznaku izvornosti „Noix de Grenoble”, registriranu u skladu s Uredbom Komisije (EZ) br. 1107/96 (2), kako je izmijenjena Uredbom Komisije (EZ) br. 1204/2003 (3).
            
         
               (2)
            
            
               Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te uredbe objavila zahtjev za izmjenu u Službenom listu Europske unije
                   (4).
            
         
               (3)
            
            
               Dopisima zaprimljenima 18. prosinca 2014. i 31. srpnja 2015. francuska nadležna tijela obavijestila su Komisiju da su društva za pakiranje oraha Les Jumelles Ets Huot, ZA Les Creux, 26600 Gervans i SN Comptoir Rhodanien, ZA Les Lots, 26600 Tain-l'Hermitage, s poslovnim nastanom na državnom području Francuske, ali izvan predmetnog zemljopisnog područja, zakonito stavljala na tržište proizvod pod prodajnim nazivom „Noix de Grenoble” i neprekidno upotrebljavala taj naziv tijekom više od pet godina te da je to pitanje navedeno u okviru nacionalnog postupka prigovora. Nakon izmjene specifikacije ta dva društva neće moći upotrebljavati registrirani naziv zbog ograničavanja pakiranja na zemljopisno područje.
            
         
               (4)
            
            
               Budući da društva Les Jumelles Ets Huot, ZA Les Creux, 26600 Gervans i SN Comptoir Rhodanien, ZA Les Lots, 26600 Tain-l'Hermitage ispunjuju uvjete iz članka 15. stavka 1. Uredbe (EU) br. 1151/2012, za zakonitu upotrebu prodajnog naziva tijekom prijelaznog razdoblja nakon izmjene specifikacije potrebno im je odobriti prijelazno razdoblje od pet godina od odobrenja navedene izmjene tijekom kojeg je dopuštena upotreba naziva „Noix de Grenoble”.
            
         
               (5)
            
            
               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti.
            
         
               (6)
            
            
               Mjere predviđene ovom uredbom u skladu su s mišljenjem Odbora za politiku kakvoće poljoprivrednih proizvoda,
            
         DONIJELA JE OVU UREDBU:
   Članak 1.
   Odobrava se izmjena specifikacije objavljena u Službenom listu Europske unije povezana s nazivom „Noix de Grenoble” (ZOI).
   Članak 2.
   Društvima Les Jumelles Ets Huot, ZA Les Creux, 26600 Gervans i SN Comptoir Rhodanien, ZA Les Lots, 26600 Tain-l'Hermitage odobrena je daljnja upotreba registriranog naziva „Noix de Grenoble” (ZOI) tijekom pet godina od datuma stupanja na snagu ove uredbe.
   Članak 3.
   Ova uredba stupa na snagu dvadesetog dana od dana objave u Službenom listu Europske unije.
   
      Ova je uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. prosinca 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 343, 14.12.2012., str. 1.
   
   
      (2)  SL L 148, 21.6.1996., str. 1.
   
   
      (3)  SL L 168, 5.7.2003., str. 10.
   
   
      (4)  SL C 130, 13.4.2016., str. 12.